I barokkens orkestermusikk spilte cembaloet (datidens klaver) vanligvis en underordnet rolle som generalbass-instrument. Johann Sebastian Bachs Brandenburgkonsert nr 5 (senest 1721) regnes for å være den første klaverkonsert fordi Bach tildelte cembaloet omfangsrike solistiske passasjer etter modell av den allerede vel utviklede fiolinkonserten; av 18 av hans bevarte konserter for klaver og orgel er 13 bearbeidelser av egne eller andres fiolinsatser.